Smernica Komisie 2004/14/ES
z 29. januára 2004,
ktorou sa mení a dopĺňa smernica 93/10/EHS týkajúca sa materiálov a predmetov vyrobených z fólie z regenerovanej celulózy, ktoré prichádzajú do styku s potravinami
(Text s významom pre EHP)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na smernicu Rady 89/109/EHS z 21. decembra 1988 o aproximácii právnych predpisov členských štátov týkajúcich sa materiálov a predmetov, ktoré prichádzajú do styku s potravinami [1], naposledy zmenenú a doplnenú nariadením (ES) č. 1882/2003 Európskeho parlamentu a Rady [2], a najmä na jej článok 3,
po porade s Vedeckým výborom pre potraviny,
keďže:
(1) Smernica Komisie 93/10/EHS z 15. marca 1993 týkajúca sa materiálov a predmetov vyrobených z fólie z regenerovanej celulózy, ktoré prichádzajú do styku s potravinami [3], naposledy zmenená a doplnená smernicou 93/111/ES [4], sa vzťahuje na fóliu z regenerovanej celulózy a zavádza zoznam povolených látok spolu s obmedzeniami ich použitia. Tá smernica sa vzťahuje na fólie z regenerovanej celulózy tiež potiahnuté vrstvami vyrobenými len z látok, ktoré sú v nej uvedené.
(2) Vzhľadom na technologický vývoj je potrebné povoliť nový druh fólie z regenerovanej celulózy s vrstvou pozostávajúcou z plastu, ktorý je kompostovateľný a schopný rozkladu. Tento nový druh fólie z regenerovanej celulózy spĺňa environmentálne požiadavky smernice 94/62/ES Európskeho parlamentu a Rady z 20. decembra 1994 o obaloch a odpadoch z obalov [5], naposledy zmenenej a doplnenej nariadením (ES) č. 1882/2003. Preto je také povolenie v záujme dôslednosti právnych predpisov spoločenstva.
(3) Pravidlá, ktoré sa majú uplatňovať na fólie z regenerovanej celulózy by mali mať byť prispôsobené povahe vrstvy, ktorá je v styku s potravinami. Požiadavky na fólie z regenerovanej celulózy pokryté vrstvami z plastu by sa preto mali líšiť od tých stanovených pre fólie z regenerovanej celulózy tiež pokryté vrstvami odvodenými od celulózy.
(4) Pri výrobe všetkých druhov fólií z regenerovanej celulózy pokrytých plastmi by sa mali používať len povolené látky.
(5) V prípade fólií z regenerovanej celulózy pokrytých vrstvami z plastov, pozostáva vrstva v styku s potravinami z materiálu, ktorý je podobný plastickým materiálom a výrobkom, ktoré majú prísť do styku s potravinami. Preto je vhodné, aby boli pravidlá ustanovené v smernici Komisie 2002/72/ES zo 6. augusta 2002, ktorá sa týka plastových materiálov a výrobkov, ktoré prichádzajú do styku s potravinami [6] uplatniteľné tiež na takéto fólie.
(6) V záujme dôslednosti právnych predpisov spoločenstva, by sa overovanie súladu fólií z regenerovanej celulózy pokrytých plastom s migračnými limitmi stanovenými smernicou 2002/72/ES malo vykonávať podľa pravidiel stanovených v smernici Rady 82/711/EHS z 18. októbra 1982, ktorá ustanovuje základné pravidlá potrebné na testovanie migrácie komponentov plastických materiálov a výrobkov, ktoré majú prísť do styku s potravinami [7], naposledy zmenenej a doplnenej smernicou Komisie 97/48/ES [8] a smernicou Rady 85/572/EHS z 19. decembra 1985 stanovujúcou zoznam simulantov, ktoré sa použijú pri testovaní migrácie komponentov plastických materiálov a predmetov, ktoré prichádzajú do styku s potravinami [9].
(7) Niektoré polyméry používané ako vrstvy by mali byť odstránené zo zoznamu povolených látok uvedeného v smernici 93/10/EHS, keďže sa na ne vzťahujú pravidlá uvedené v smernici 2002/72/ES, ktoré sa uplatňujú na fólie z regenerovanej celulózy pokryté plastmi.
(8) Štyri rozpúšťadlá by mali byť tiež odstránené zo zoznamu povolených látok uvedeného v smernici 93/10/EHS, keďže sú k dispozícii nové údaje, ktoré preukazujú riziko pre reprodukciu, a pretože sa už viac nepoužívajú vo výrobe fólií z regenerovanej celulózy. Naviac by z toho zoznamu mali byť tiež odstránené niektoré zmäkčovače, ktoré sa už nepoužívajú.
(9) Naviac, obmedzenia pre použitie 2-etylhexyldifenyl fosfátu (synonymum: difenyl 2-etylhexyl ester kyseliny fosforečnej) uvedené v smernici 93/10/EHS, by sa mali zmeniť a doplniť tak, aby zohľadňovali stanovisko Vedeckého výboru pre potraviny z 19. marca 1998.
(10) Smernica 93/10/EHS by sa preto mala podľa toho zmeniť a doplniť.
(11) Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Smernica 93/10/EHS sa mení a dopĺňa takto:
1. V článku 1 ods. 3 sa vypúšťa písmeno a).
2. Vkladá sa tento článok 1a:
"Článok 1a
Fólie z regenerovanej celulózy uvedené v článku 1 ods. 2 patria k jednému z týchto druhov:
a) nevrstvená fólia z regenerovanej celulózy;
b) vrstvená fólia z regenerovanej celulózy s vrstvou odvodenou od celulózy;
alebo
c) vrstvená fólia z regenerovanej celulózy s vrstvou z plastov."
3. Článok 2 ods. 1 sa nahrádza takto:
"1. Fólie z regenerovanej celulózy uvedené v písm. a) a b) článku 1a sa vyrábajú len s použitím látok alebo skupín látok uvedených v prílohe II podľa tam uvedených obmedzení."
4. Vkladá sa tento článok 2a:
"Článok 2a
1. Fólia z regenerovanej celulózy uvedená v článku 1a písm. c) sa vyrába, pred povrstvením, len s použitím látok alebo skupín látok uvedených v prvej časti prílohy II, podľa tam uvedených obmedzení.
2. Vrstva, ktorá sa má použiť na fóliu z regenerovanej celulózy uvedená v odseku 1, sa vyrába len s použitím látok alebo skupín látok uvedených v prílohách II až VI smernice 2002/72/ES, podľa tam uvedených obmedzení.
3. Bez toho, aby bol dotknutý odsek 1, sú materiály a výrobky vyrobené z fólie z regenerovanej celulózy uvedenej v článku 1a písm. c) v súlade s článkami 2, 7 a 8 smernice 2002/72/ES."
5. Príloha II sa mení a dopĺňa v súlade s prílohou k tejto smernici.
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 29. júla 2005. Bezodkladne oznámia Komisii znenie týchto ustanovení spolu s tabuľkou zhody medzi týmito ustanoveniami a touto smernicou.
Členské štáty uplatňujú tieto ustanovenia tak, aby:
a) od 29. júla 2005 povoľovali používanie a obchodovanie s fóliou z regenerovanej celulózy, ktorá má prísť do styku s potravinami, ktorá je v súlade s touto smernicou;
b) od 29. januára 2006 zakazovali výrobu a dovoz fólie z regenerovanej celulózy, ktorá má prísť do styku s potravinami a ktorá nie je v súlade s touto smernicou do spoločenstva. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o okdaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom nasledujúcim po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 29. januára 2004